Demi-Leigh, Tim deel troufoto’sDemi-Leigh en Tim as man en vrou (Foto: Hanri Human/Instagram) Die voormalige Suid-Afrikaanse Mej. Heelal Demi-Leigh Nel-Peters en die Amerikaanse bofbalspeler Tim Tebow is getroud. Dié nuus is deur die Amerikaanse vermaaktydskrif People bevestig. Foto’s van die nuwe egpaar is ook op Instagram gedeel. Maroela Media het vroeër berig dat Nel-Peters en Tebow die afgelope naweek twee verskillende geleenthede in aanloop tot die troue gehad het saam met vriende en familie van Suid-Afrika én Amerika. Volgens People het die paartjie op La Paris Estate in Franschhoek voor 260 gaste getrou. Nel-Peters het in ŉ noupassende wit rok die paadjie afgestap, ŉ rok wat sy by Davids Bridal, ŉ Amerikaanse trourokwinkel, laat maak het. Haar hare was in elegante lae bolla en ŉ lang sluier het teen haar rug afgehang. Tebow het netjies gelyk in ŉ tradisionele swart driestukpak met ŉ strikdas. Demi-Leigh en Tim as man en vrou (Foto: Hanri Human/Instagram) Die Suid-Afrikaanse fotograaf Hanri Human, wat al voorheen bekendes soos Nico en Christi Panagio, Jacque Kallis en Nadia Beukes afgeneem het, het die troufoto’s geneem. Zavion Kotze het die troue, en die vierings vooraf, koördineer. Tebow het kort ná die troue ŉ foto van hom en sy sprankelende bruid op Instagram gedeel met die onderskrif “Vir altyd”.